CELEX: 32017D2214
Language: mt
Date: 2017-11-30 00:00:00
Title: Deċiżjoni tal-Kunsill (PESK) 2017/2214 tat-30 ta' Novembru 2017 li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna

1.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 316/20
            
         DEĊIŻJONI TAL-KUNSILL (PESK) 2017/2214
   tat-30 ta' Novembru 2017
   li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Fil-31 ta' Lulju 2014, il-Kunsill adotta d-Deċiżjoni 2014/512/PESK (1).
            
         
               (2)
            
            
               Il-Kunsill jikkunsidra li l-miżuri restrittivi stabbiliti fid-Deċiżjoni 2014/512/PESK ma għandhomx jaffettwaw l-industrija spazjali Ewropea.
            
         
               (3)
            
            
               Fl-1 ta' Ottubru 2015, il-Kunsill adotta d-Deċiżjoni (PESK) 2015/1764 (2). Dik id-Deċiżjoni introduċiet derogi għal ċerti operazzjonijiet li jirrigwardaw pirotekniċi speċifiċi msemmija fil-Lista Militari Komuni tal-Unjoni Ewropea (3), li huma neċessarji għall-użu ta' lanċaturi operati minn fornituri ta' servizzi ta' llanċjar tal-Istati Membri jew stabbiliti fi Stat Membru, neċessarji għall-użu ta' operazzjonijiet ta' llanċjar ta' programmi spazjali tal-Unjoni, tal-Istati Membri tagħha jew tal-Aġenzija Spazjali Ewropea, jew neċessarji għar-riforniment ta' satelliti minn produtturi ta' satelliti stabbiliti fi Stat Membru.
            
         
               (4)
            
            
               Il-Kunsill jikkunsidra li għandhom ikunu permessi ċerti operazzjonijiet li jikkonċernaw l-idrażina msemmija fil-Lista Militari Komuni tal-Unjoni Ewropea meħtieġa għall-ExoMars Carrier Module kif ukoll għall-ExoMars Descent Module fil-qafas tal-missjoni ExoMars 2020.
            
         
               (5)
            
            
               Għalhekk jenħtieġ li d-Deċiżjoni 2014/512/PESK tiġi emendata skont dan,
            
         ADOTTA DIN ID-DEĊIŻJONI:
   Artikolu 1
   L-Artikolu 2 tad-Deċiżjoni 2014/512/PESK huwa b'dan emendat kif ġej:
   
               (1)
            
            
               Jiddaħħal il-paragrafu li ġej:
               “5a.   Il-projbizzjonijiet fil-paragrafi 1 u 3 ma għandhomx japplikaw għall-bejgħ, il-forniment, it-trasferiment jew l-esportazzjoni u għall-importazzjoni, ix-xiri jew it-trasport tal-idrażina (CAS 302-01-2) f'konċentrazzjonijiet ta' 70 fil-mija jew aktar għat-testijiet u t-titjir tal-ExoMars Descent Module u għat-titjir tal-ExoMars Carrier Module fil-qafas tal-missjoni ExoMars 2020, taħt il-kondizzjonijiet li ġejjin:
               
                           (a)
                        
                        
                           l-ammont ta' idrażina destinat għat-testijiet u t-titjir tal-ExoMars Descent Module fil-qafas tal-missjoni ExoMars 2020, ikkalkulat skont il-ħtiġijiet ta' kull fażi ta' dik il-missjoni, ma għandux jaqbeż total ta' 5 000 kg għad-durata kollha tal-missjoni.
                        
                     
                           (b)
                        
                        
                           l-ammont ta' idrażina destinat għat-titjir tal-ExoMars Carrier Module fil-qafas tal-missjoni ExoMars 2020 ma għandux jaqbeż total ta' 300 kg.”.
                        
                     
         
               (2)
            
            
               Il-paragrafu 6 jinbidel kif ġej:
               “6.   Il-projbizzjonijiet fil-paragrafu 2 ma għandhomx japplikaw għall-forniment ta' assistenza teknika, servizzi ta' senserija jew servizzi oħra, u għall-forniment ta' finanzjament jew assistenza finanzjarja, relatati mal-operazzjonijiet imsemmijin fil-paragrafi 5 u 5a.”.
            
         
               (3)
            
            
               Il-paragrafu 7 jinbidel kif ġej:
               “7.   L-operazzjonijiet imsemmijin fil-paragrafi 5, 5a u 6 għandhom ikunu soġġetti għall-awtorizzazzjoni minn qabel tal-awtoritajiet kompetenti tal-Istati Membri. L-Istati Membri għandhom debitament jinfurmaw lill-Kunsill fil-każijiet kollha fejn huma jagħtu awtorizzazzjoni. L-informazzjoni għandha tinkludi d-dettalji tal-ammonti trasferiti u tal-użu finali.”.
            
         Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-30 ta' Novembru 2017.
      
         
            Għall-Kunsill
         
         
            Il-President
         
         K. SIMSON
      
   
   
      (1)  Id-Deċiżjoni tal-Kunsill 2014/512/PESK tal-31 ta' Lulju 2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU L 229, 31.7.2014, p. 13).
   
      (2)  Id-Deċiżjoni tal-Kunsill (PESK) 2015/1764 tal-1 ta' Ottubru 2015 li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU L 257, 2.10.2015, p. 42).
   
      (3)  Lista Militari Komuni tal-Unjoni Ewropea adottata mill-Kunsill fid-9 ta' Frar 2015 (ĠU C 129, 21.4.2015, p. 1).